รัฐบาลไทย-ข่าวทำเนียบรัฐบาล-รมว.ศธ.-เลขาธิการ กพฐ. ลงพื้นที่พิษณุโลก เพื่อติดตามโครงการ English for All และการใช้อินเทอร์เน็ตความเร็วสูงของโรงเรียน สพฐ.
วันจันทร์ที่ 22 มกราคม 2561
รมว.ศธ.-เลขาธิการ กพฐ. ลงพื้นที่พิษณุโลก เพื่อติดตามโครงการ English for All และการใช้อินเทอร์เน็ตความเร็วสูงของโรงเรียน สพฐ.
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วยนายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน ลงพื้นที่จังหวัดพิษณุโลก เพื่อติดตามโครงการ English for All และการใช้อินเทอร์เน็ตความเร็วสูงของโรงเรียน
เมื่อวันศุกร์ที่ 19 มกราคม2561 นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ พร้อมด้วยนายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน ลงพื้นที่จังหวัดพิษณุโลก เพื่อติดตามโครงการ English for All และการใช้อินเทอร์เน็ตความเร็วสูงของโรงเรียนในสังกัดสํานักงานคณะกรรมการการศึกษาขั้นพื้นฐาน
■ การติดตามการใช้ภาษาอังกฤษโครงการ English for All ของโรงเรียนสะพานที่ 3
นพ.ธีระเกียรติกล่าวว่า นายกรัฐมนตรีได้มอบหมายให้ลงพื้นที่เพื่อติดตามการเรียนการสอนของ รร.สะพานที่ 3 อ.เมืองฯ จ.พิษณุโลก ซึ่งเป็นตัวอย่างของโรงเรียนที่มีความร่วมมือประชารัฐ โดยเฉพาะเรื่องภาษาอังกฤษ ซึ่งโรงเรียนแห่งนี้ถือเป็นตัวอย่างที่จะนําไปขยายผลต่อ
จากการที่ได้พูดคุยกับผู้บริหารโรงเรียนและผู้จัดทําโครงการนําร่องเพื่อเด็กไทยพูดอังกฤษได้ หรือ English for All ของโรงเรียนสะพานที่ 3เห็นตรงกันว่าสิ่งจําเป็นอย่างยิ่งในการเรียนการสอนภาษาอังกฤษคือ "ต้องมีครู" เพราะการเรียนกับเทคโนโลยีอย่างเดียวจะทําให้เด็กเบื่อ นอกจากนี้โรงเรียนแห่งนี้ใช้ครูผู้สอนชาวฟิลิปปินส์ ซึ่งถือเป็นแนวความคิดที่สําคัญของโรงเรียน คือ จะทําอย่างไรให้เด็กได้เจอกับการสอนภาษาอังกฤษจากคนที่พูดภาษาอังกฤษเป็นธรรมชาติ มีกิจกรรมดี ๆ ในการเรียนการสอนที่ฝึกให้เด็กในโรงเรียนแห่งนี้สามารถโต้ตอบภาษาอังกฤษได้อย่างเป็นธรรมชาติ สามารถฟังออกได้อย่างทันที
นอกจากนี้ จากการตรวจเยี่ยมได้เห็นผลสัมฤทธิ์ที่ชัดเจนของโรงเรียน คือ นักเรียนสามารถเรียนวิชาอื่นๆ ได้ดีขึ้นด้วยเนื่องจากเด็กมี "ความกล้าที่จะแสดง และรักที่จะเรียน" ซึ่งจากงานวิจัยทั่วโลกพบว่าจะมีผลต่อการส่งเสริมในทัศนคติแบบเดียวกับที่อยากเรียนภาษาอังกฤษ ก็จะเผื่อแผ่ไปสู่ทุกวิชาด้วย และการทําโครงการดังกล่าวยังเป็นการลดความเหลื่อมล้ํา เพราะโดยปกติแล้วผู้ปกครองจะต้องมีเงินพอสมควรในการส่งเด็กไปเรียนในโรงเรียนที่มีครูต่างชาติ ดังนั้นโครงการนี้ยิ่งจะทําให้เด็กได้รับการเรียนที่ดีมีคุณภาพ
ดังนั้น จึงจะนําแนวคิดจากโรงเรียนแห่งนี้ไปใช้กับโรงเรียนขนาดเล็กที่ขาดแคลนหรือยากจนอื่น ๆ ทั่วประเทศ โดยเริ่มต้นตั้งแต่ปีการศึกษาหน้าเป็นต้นไปทั้งยังจะนําครูผู้สอนภาษาอังกฤษฟิลิปปินส์และผู้บริหารโครงการEnglish for Allไปช่วยโครงการการอบรมครูภาษาอังกฤษระดับภูมิภาค (Boot Camp) : Regional English Training Center ของกระทรวงศึกษาธิการ ที่ย้ายศูนย์อบรมมาจัดตั้งในมหาวิทยาลัยราชภัฏทั่วประเทศ 15 แห่ง ต่อไปด้วย
นพ.ธีระเกียรติ กล่าวถึงสิ่งสําคัญในการขับเคลื่อนการใช้ภาษาอังกฤษให้ประสบความสําเร็จ คือ ต้องการให้เรื่องการยกระดับด้านภาษาอังกฤษเป็น KPI ของสํานักงานศึกษาธิการภาค สํานักงานศึกษาธิการจังหวัด และสํานักงานเขตพื้นที่การศึกษา เช่น การนําเสนอข้อมูลหน่วยงาน บุคลากรในหน่วยงานต่าง ๆ ควรจะต้องสามารถสื่อสารในระดับพื้นฐานได้ เป็นต้น
นพ.วรงค์ เดชกิจวิกรม ผู้บริหารโครงการEnglish for Allกล่าวว่าในการใช้ภาษาอังกฤษให้ประสบความสําเร็จกับเด็ก ๆ คือ "เรื่องสําเนียงเอาไว้ก่อน ให้เด็กกล้าพูดก่อน จากนั้นเด็กเริ่มรักที่จะใช้ภาษา และก็จะสื่อสารได้ดียิ่งขึ้นเรื่อยๆ เอง"ส่วนนายกรณ์ จาติกวณิช ผู้อํานวยการโครงการกล่าวว่า "ที่บ้านก็ฝึกลูกให้ใช้ภาษาอังกฤษ โดยตนเองพูดภาษาอังกฤษกับลูก ส่วนคุณแม่พูดภาษาไทย ทําให้การพูดภาษาอังกฤษของลูกเป็นเรื่องปกติ"
■ การติดตามอินเทอร์เน็ตความเร็วสูง
ในการนี้นพ.ธีระเกียรติได้มอบนโยบายในการประชุมชี้แจงการจัดทําระบบเครือข่ายอินเทอร์เน็ตความเร็วสูงของโรงเรียนในภาคเหนือ ณ หอประชุมโรงเรียนพิษณุโลกพิทยาคมซึ่งมีการถ่ายทอดสดผ่าน Web Conference ไปทั่วประเทศอีกด้วยโดยกล่าวตอนหนึ่งว่า ที่ผ่านมาทําไมผู้ให้บริการอินเทอร์เน็ตแก่กระทรวงบางรายมักมีปัญหาล่าช้า เช่น สัญญาณขาดหายกะปริดกะปรอย เพราะกระรอกกัดสายไฟเบอร์บ้าง รถไฟทับสายบ้าง ฯลฯ และที่ผ่านมาภายในกระทรวงศึกษาธิการใช้บริการผ่านผู้ให้บริการรายหนึ่งสูงถึงเดือนละ4แสนบาท หรือปีละกว่า 5 ล้านบาท ถือว่าแพงมาก เมื่อเทียบกับสัญญาณที่ได้รับมีความล่าช้ามาก แต่ตอนนี้ภายในกระทรวงก็ได้เปลี่ยนมาใช้ของฟรีคือ UniNet ซึ่งพบว่ามีความเร็วมากขึ้นกว่าเดิมด้วย
ดังนั้น นโยบายต่อจากนี้คือ จะเน้นให้โรงเรียนได้ใช้อินเทอร์เน็ตที่เร็วและดีที่สุด เลือกผู้ให้บริการเองได้โดยกระทรวงและผู้เกี่ยวข้องต้องให้ความสําคัญต่อ After Sale Sevice สําหรับสถานศึกษาด้วย เช่น บางทีความเร็ว 800 Mbps แต่แค่เปลี่ยนเราท์เตอร์ใหม่ ก็ได้ความเร็วเพิ่มเป็น 1Gbps เพราะยิ่งอินเทอร์เน็ตมีความเร็วสูงมากเท่าไร ก็จะช่วยให้การใช้ Digital Learning เพื่อการศึกษา ซึ่งถือเป็นนโยบายใหม่ของรัฐบาล เป็นไปอย่างมีประสิทธิภาพมากขึ้นเท่านั้น
"ทั้งสองเรื่อง คือ ภาษาอังกฤษและอินเทอร์เน็ตความเร็วสูงในสถานศึกษา ถือเป็นหัวใจที่สําคัญของความสําเร็จในการปฏิรูปการศึกษา"นพ.ธีระเกียรติ กล่าว
นายบุญรักษ์ ยอดเพชรกล่าวว่าจากการติดตามการใช้อินเทอร์เน็ตความเร็วสูง ของโรงเรียนสังกัดสํานักงานเขตพื้นที่การศึกษาประถมศึกษาพิษณุโลกทั้ง3เขต และสํานักงานเขตพื้นที่การศึกษามัธยมศึกษา เขต39(เฉพาะพิษณุโลก) ในจังหวัดพิษณุโลก ซึ่งมีจํานวนทั้งสิ้น 453 โรงเรียน พบว่าใช้บริการจาก UniNet จํานวน 151 แห่ง และมีการเช่าสัญญาณเอกชน 424 แห่ง โดยได้จ่ายค่าเช่าบริการสัญญาณอินเทอร์เน็ตจากเอกชนเป็นจํานวน 1 ล้าน 4 หมื่นกว่าบาท หรือเฉลี่ยโรงเรียนละ 2,470 บาทต่อเดือน และมีจํานวนโรงเรียนที่มีสัญญาณอินเทอร์เน็ตเข้าถึงแล้วกว่าร้อยละ97.13เหลือเพียง 13 โรงเรียน หรือร้อยละ 2.87 ที่อยู่ระหว่างจัดหาสัญญาณอินเทอร์เน็ต
ดังนั้น เมื่อโรงเรียนต่าง ๆ รู้ว่าจะเลือกผู้ให้บริการรายใดและราคาที่ต้องจ่ายต่อเดือนแล้ว สํานักงานคณะกรรมการการศึกษาขั้นพื้นฐาน (สพฐ.) จะรวบรวมจํานวนเพื่อวางแผนช่วยดูแลค่าใช้จ่ายให้ทุกโรงเรียน 100% ยกเว้นโรงเรียนขนาดใหญ่อาจจะให้การสนับสนุนลดลง เช่น 70% แทน เพื่อให้เพียงพอต่องบประมาณ
นอกจากนี้ จากการลงพื้นที่หลายจังหวัดที่ผ่านมา พบว่าหลายโรงเรียนตื่นตัวต่อการใช้อินเทอร์เน็ตความเร็วสูงมากเช่น จ.ตราด บางจุดรับสัญญาณอ่อนมาก แต่เพิ่ม Repeater เข้าไปก็ได้ผล ดังนั้น ขอให้ผู้อํานวยการสํานักงานเขตพื้นที่การศึกษาทุกแห่งต้องให้ความสําคัญและเร่งดําเนินการ โดยจะกําหนดเป็น KPI ในการประเมินด้วยว่าโรงเรียนทุกแห่งจะต้องมีอินเทอร์เน็ตความเร็วสูงใช้ภายใน 31 มีนาคมนี้
"เดือนเมษายนนี้ สพฐ.จะประชุมผู้อํานวยการสํานักงานเขตพื้นที่การศึกษาทั่วประเทศ ที่โรงเรียนพิษณุโลกพิทยาคม และจะรายงานผลความสําเร็จของการใช้อินเทอร์เน็ตความเร็วสูงของทุกโรงเรียนทั่วประเทศ เพื่อเป็นของขวัญแก่รัฐมนตรีและรัฐบาลต่อไป" นายบุญรักษ์ กล่าว
อิชยา กัปปา,บัลลังก์ โรหิตเสถียร:สรุป/เรียบเรียง
ยุทธพงศ์ เลือกกลั่นดี, ธเนศ งานสถิร: ถ่ายภาพ